Lars Barfoed (KF), 2010-05-04:
Det siger jeg, så man er klar over, hvor vi er henne i verden.
[I det følgende anvendes i referatet stavemåden »kat«, som er den officielle stavemåde ifølge Retskrivningsordbogen.] Jeg vil gerne starte med at sige, at vi i regeringen faktisk har stor forståelse for tankerne bag det her beslutningsforslag.
Det er faktisk sådan, at Justitsministeriet allerede inden fremsættelsen af beslutningsforslaget har iværksat en undersøgelse hos Rigspolitiet og Rigsadvokaten, som skal belyse, om der er grundlag for at skærpe straffen for indførsel, salg og besiddelse af kat.
Det er en undersøgelse, som vi regner med er færdig i løbet af sommeren.
Derfor kan vi fra regeringens side ikke på nuværende tidspunkt støtte det foreliggende beslutningsforslag, for det vil savne mening, når vi nu har igangsat den her vurdering, ikke at afvente resultatet af den undersøgelse, som vi altså nu har iværksat.
Det er vigtigt, at vi får tænkt alle sagens aspekter igennem.
Vi skal også sikre, at der er proportionalitet og sammenhæng mellem straffen og det pågældende stofs mulige farlighed.
Jeg er enig i, at det bestemt er relevant at se på strafniveauet i andre lande, som vi normalt sammenligner os med, derunder Sverige, når vi skal vurdere, om vort eget strafniveau er passende.
Men det forhold i sig selv, at man i Sverige straffer indsmugling af kat hårdere end i Danmark, bør jo ikke få os til sådan uden videre bare at kopiere det svenske strafniveau på dette punkt.
Der skal man jo holde sig for øje, at strafniveauet generelt på narkotikaområdet er højere i Sverige, end det er i Danmark.
Sveriges højere strafniveau vedrørende kat kan jo også hænge sammen med, hvordan svenskerne vurderer kats potentielle farlighed i forhold til andre stoffer, og en sådan vurdering skal vi heller ikke uden videre bare lægge til grund, her skal vi gøre vores egne overvejelser, inden vi fremsætter endelige lovforslag.
Men det er som sagt bestemt relevant at se på ordningen, bl.a. i Sverige, og jeg er også bekendt med, at Rigsadvokaten er i gang med at indhente nærmere oplysninger om bl.a. strafniveauet i Sverige, for så vidt angår kat og andre former for narkotiske stoffer.
Så de oplysninger vil indgå i den undersøgelse, som Justitsministeriet som nævnt har sat i gang.
Derudover vil jeg gerne benytte lejligheden til at slå fast, at der ikke er tale om, at Danmark indtil nu har haft sådan en laden stå til-holdning til kat – tværtimod.
Det er et stof, der har været ulovligt i Danmark siden 1993, og politiet prioriterer faktisk i dag området højt.
Et af fokuspunkterne i Rigspolitiets nationale strategiindsats for politiets operative indsats i 2010 er indsatsen mod organiseret kriminalitet, herunder organiseret narkokriminalitet.
Jeg skal også nævne, at Syd- og Sønderjyllands Politi, som jo er den politikreds, der i første omgang skal håndtere problemerne med indsmugling af kat ved den dansk-tyske grænse, har nedsat en særlig analyseafdeling i tilknytning til politikredsens afdeling for udlændingekontrol, som siden begyndelsen af året har arbejdet på en rapport vedrørende beslaglæggelse af netop kat.
I øvrigt har Rigspolitiet oplyst, at tallet for beslaglæggelse af kat i de seneste år har haft en klart stigende tendens.
Mængden er således steget fra knap 1,7 t i 2005 til omkring 8,1 t i 2008.
For så vidt angår 2009, hvor jeg kun har foreløbige tal, skønnes den samlede beslaglagte mængde at være på omkring 6-8 t. Jeg tør ikke i dag sige, i hvilket omfang tallene skal tages som udtryk for en stigning i omfanget af katsmugling til Danmark, men man kan i hvert fald sige, tror jeg, at tallene bekræfter, at der er stor fokus på området fra politiets side, og stigningstendensen er da også med til at understrege behovet for, at vi vurderer sanktionsniveauet.
Som det også fremgår af bemærkningerne til beslutningsforslaget, har Rigsadvokaten fastsat retningslinjer for, hvad straffen bør være i sager vedrørende kat, så man er sikker på en ensartet praksis i landet.
Af det følger, at sagen, hvis man er i besiddelse af kat med henblik på videreoverdragelse, som udgangspunkt skal afgøres med en frihedsstraf, og sagen skal naturligvis også normalt afgøres med frihedsstraf, hvis man er i besiddelse af store mængder, dvs. 10 kg eller mere til eget forbrug.
Så der er altså ikke tale om, at der på nogen måde er frit lejde i Danmark med hensyn til kat.
I forhold til forslagsstillernes betragtninger om katsmuglingens mulige sammenhæng med terrorfinansiering vil jeg også gerne fremhæve, at Politiets Efterretningstjeneste er meget opmærksom på, at organiseret kriminalitet, f.eks. narkotikahandel, også kan anvendes som finansieringskilde til terror.
Vi har også det lovgivningsmæssige grundlag for at kunne slå hårdt ned, da vi jo i forbindelse med den første terrorpakke indførte et forbud mod finansiering af terrorisme med en strafferamme på 10 års fængsel.
Sammenfattende vil jeg sige, at regeringen er parat til at se på, om der er behov for strafskærpelser eller andre tiltag på området, men det er samtidig regeringens opfattelse, at det skal gøres på et ordentligt og oplyst grundlag.
Derfor mener regeringen, at en stillingtagen til, om straffen for indsmugling af kat skal skærpes, og om det i givet fald skal være til et niveau, der svarer til svenske, bør afvente resultaterne af den undersøgelse, som Rigsadvokaten og Rigspolitiet netop er i gang med. Så regeringen kan altså ikke her og nu støtte beslutningsforslaget.